KIRJALLINEN KYSYMYS E-0938/02 esittäjä(t): Robert Sturdy (PPE-DE) komissiolle. Vinttikoirien luokittelu.



Virallinen lehti nro 277 E , 14/11/2002 s. 0111 - 0112



KIRJALLINEN KYSYMYS E-0938/02 esittäjä(t): Robert Sturdy (PPE-DE) komissiolle (9. huhtikuuta 2002) Aihe: Vinttikoirien luokittelu Koska vinttikoirakilpailujen ja vinttikoirien kasvattamisen suosio on kasvanut Euroopan unionissa, voisiko komissio ilmoittaa, millainen vinttikoirien oikeudellinen asema on? Jotkut asiat, kuten mahdollisuus hakea maaseudun kehittämiseen liittyvää rahoitusta, riippuvat siitä, luokitellaanko vinttikoirat maatalouseläimiksi, kotieläimiksi vai johonkin muuhun ryhmään kuuluviksi. Tällä hetkellä jäsenvaltioiden välillä näyttää olevan eroja (esimerkiksi Yhdistyneen kuningaskunnan hallitus luokittelee vinttikoirat kotieläimiksi, mutta niiden ruoasta ei kuitenkaan peritä arvonlisäveroa, kun taas Irlannissa ne luokitellaan maatalouseläimiksi). Voisiko komissio selventää kyseistä asiaa? Franz Fischlerin komission puolesta antama vastaus (7. toukokuuta 2002) Vaikka vinttikoirat kuuluvat EY:n perustamissopimuksen ja tiettyjen perustamissopimuksen liitteessä II lueteltujen tuotteiden yhteisestä markkinajärjestelystä 28 päivänä kesäkuuta 1968 annetun neuvoston asetuksen (ETY) N:o 827/68(1) maataloutta koskevien artiklojen oikeudelliseen soveltamisalaan, niitä varten ei ole käytännössä osoitettu rahoitusta Euroopan maatalouden ohjaus- ja tukirahastosta (EMOTR) maataloustuotteina. Asetuksen (ETY) N:o 2052/88 soveltamisesta Euroopan maatalouden ohjaus- ja tukirahaston (EMOTR) ohjausosaston osalta annetun asetuksen (ETY) N:o 4256/88 muuttamisesta 20 päivänä heinäkuuta 1993 annetun neuvoston asetuksen (ETY) N:o 2085/93(2) 5 artiklan mukaisesti vuosina 19941999 oli kuitenkin mahdollista rahoittaa monipuolistamiseen tähtääviä toimenpiteitä. Tämä koski erityisesti toimenpiteitä, joilla pyrittiin viljelijöiden toimintojen monipuolistamiseen tai uusien tulonlähteiden hankkimiseen (miehet ja naiset), edellyttäen, että yhteisön tukikehyksessä ei saatu rahoitusta Euroopan aluekehitysrahastosta (EAKR). Vuosien 19941999 toimintaohjelmassa investointitukea oli siis saatavilla vinttikoirien eläinsuojien parantamiseen Irlannissa. Irlannin viranomaiset hyväksyivät kuitenkin myöhemmin sen, ettei yhteisön tukea myönnettäisi tällaiseen käyttöön kyseisessä ohjelmassa. Tällä hetkellä vinttikoirien kasvattamiseen ei ole saatavilla yhteisön tukea. Arvonlisäveron (ALV) osalta komissio myöntää, että jäsenvaltioiden välillä on eroja kilpailuja ja jalostusta varten pidettävien koirien ruuan verotuksessa. Tämä saattaa riippua siitä, että kuudennen arvonlisäverodirektiivin(3) mukaisesti jäsenvaltiot voivat soveltaa eläinten ruokaan yleistä verokantaa tai alennettua verokantaa tai jopa nollaverokantaa (tietyissä erityisoloissa ja siirtymäkaudella). Näin ollen kuudennessa direktiivissä arvonlisäverokohtelu ei riipu siitä, luokitellaanko vinttikoirat maatalouseläimiksi vai kotieläimiksi. Jäsenvaltioiden väliset erot, joihin arvoisa parlamentin jäsen viittaa, ovat osoitusta yhteisön lainsäädännön yhdenmukaistamisen nykytasosta. (1) EYVL L 151, 30.6.1968. (2) EYVL L 193, 31.7.1993. (3) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977.